L-aħħar laqgħa f'Ġerusalemm

U David laqqa' f'Ġerusalemm il-kapijiet kollha ta' Iżrael, il-kapijiet tat-tribujiet, il-kapijiet tat-taqsim għas-servizz tas-sultan, il-kmandanti tal-eluf u tal-mijiet, l-uffiċjali li kienu jieħdu ħsieb il-ġid u l-imrieħel tas-sultan u wliedu, flimkien mal-uffiċjali tal-palazz u l-qalbenin u l-gwerriera qalbiena.

Is-sultan David qam fuq riġlejh u qal: "Isimgħu, intom ħuti u l-poplu tiegħi!

Jien kont bi ħsiebni nibni dar għall-mistrieħ tal-arka tal-patt tal-Mulej, u l-mirfes ta' riġlejn Alla tagħna , u kont lestejt kollox għall-bini.

Imma Alla qalli: 'Int ma tibnix dar lil ismi, għax int bniedem tal-ġlied, u xerridt id-demm.'

Imma l-Mulej, Alla ta' Iżrael, għażilni minn fost dar missieri li nkun sultan fuq Iżrael għal dejjem.

Għax hu għażel lil Ġuda bi prinċep, u mid-dar ta' Ġuda, id-dar ta' missieri, u minn fost ulied missieri għoġbu jagħmel lili sultan fuq Iżrael kollu.

"U minn fost uliedi kollha - għax il-Mulej tani kotra ta' wlied - hu għażel lil Salamun, ibni, biex joqgħod fuq it-tron tas-saltna tal-Mulej fuq Iżrael.

"U qalli: 'Salamun, ibnek, hu jibni dari u l-btieħi tiegħi, għax lilu ħtart b'ibni, u jien inkun għalih missier.

U jien inwettaqlu għal dejjem is-saltna tiegħu, jekk jibqa' sħiħ fil-fehma tiegħu li jagħmel il-liġijiet u l-ordnijiet tiegħi, bħalma għamel sal-lum.'

"Mela issa hawn quddiem Iżrael kollu, il-ġemgħa tal-Mulej, u quddiem Alla tagħna li qiegħed jismagħna; ħarsu u fittxu l-liġijiet kollha tal-Mulej, Alla tagħkom, sabiex tibqgħu żżommu f'idejkom din l-art għammiela u tgħadduha b'wirt lil uliedkom warajkom għal dejjem.

"U inti, Salamun, ibni, agħraf 'l Alla ta' missierek u aqdih b'qalbek sħiħa u b'rieda soda għaliex il-Mulej jistħarreġ il-qlub u jifhem kull għamla ta' ħsieb.

Jekk inti tfittxu, iħallik issibu; imma jekk int titilqu, hu jwarrbek għal dejjem.

Ara, issa li l-Mulej għażlek biex tibnilu dar bħala santwarju, agħmel il-qalb u ibda!"

U David ta lil Salamun, ibnu, il-mudell tal-portiku, tal-bini stess, l-imħażen, il-kmamar ta' fuq, il-kmamar ta' ġewwa, u l-kamra tal-propizjatorju.

Tah il-mudell ta' kulma kellu f'moħħu dwar il-btieħi ta' dar il-Mulej u tal-kmamar kollha dawramejt għall-ħażniet tad-dar ta' Alla u għall-ħażniet tal-offerti mqaddsa; għat-taqsim tal-qassisin u l-Leviti, u x-xogħol kollu tas-servizz ta' dar il-Mulej u t-tagħmir għas-servizz ta' dar il-Mulej.

Qallu wkoll l-użin tad-deheb meħtieġ għal kull tagħmir għal kull servizz, u l-użin tal-fidda għat-tagħmir kollu tal-fidda għal kull servizz; l-użin tad-deheb għall-imnariet tad-deheb u l-imsiebaħ tagħhom tad-deheb, u l-użin tal-fidda tal-imnariet tal-fidda, bl-użin ta' kull imnara u l-imsiebaħ tagħha, skont l-użu ta' kull imnara fis-servizz.

U mbagħad l-użin tad-deheb meħtieġ għall-imwejjed tal-ħobż tal-preżenza u tal-fidda għall-imwejjed tal-fidda; il-mudell tal-frieket, tal-bwieqi, tat-tazzi tad-deheb fin; u tal-buqari tad-deheb, bl-użin għal kull buqar, u għall-buqari tal-fidda skont l-użin ta' kull buqar; mudell għall-artal tal-inċens, deheb fin bl-użin; u l-mudell tal-karru tal-kerubini tad-deheb, li kellhom jgħattu l-arka tal-patt bi ġwenħajhom mifruxa.

Dan kollu għarrfu bil-miktub, minn id il-Mulej, ix-xogħol kollu li kellu jsir skont il-mudell.

U David qal lil ibnu Salamun: "Agħmel il-ħila, agħmel il-qalb u idħol għax-xogħol!

La tibżax, u la taqtax qalbek, għax il-Mulej, Alla tiegħi, miegħek.

Mhux se jħallik u anqas jitilqek sa ma ttemm ix-xogħol għas-servizz ta' dar il-Mulej.

"Hawn ukoll it-taqsimiet tal-qassisin u l-Leviti għas-servizz kollu tad-dar ta' Alla; għandek ukoll għal kull xogħol nies jinqalgħu u lesti minn qalbhom għal kull xogħol; u l-kapijiet u l-poplu kollu joqogħdu għal kliemek."


David iħeġġeġ il-poplu

U David kellem lill-ġemgħa kollha: "Ibni Salamun - lilu waħdu Alla għażel - għadu tfajjel u dgħajjef, u x-xogħol hu kbir, għax dan mhuwiex xi palazz għal xi bniedem, imma għall-Mulej Alla.

Jien għamilt kulma stajt u ħejjejt kollox għad-dar ta' Alla tiegħi, id-deheb għall-oġġetti tad-deheb, u l-fidda għall-oġġetti tal-fidda, bronż għall-oġġetti tal-bronż, ħadid għall-oġġetti tal-ħadid, injam għall-oġġetti tal-injam, kwantità kbira ta' ħaġar tal-oniċi u ħaġar ieħor għall-ingastar, irħam aħdar u kkulurit, kull xorta oħra ta' ħaġar prezzjuż u rħam bil-kotra.

"U aktar, minħabba l-għaxqa tiegħi bid-dar ta' Alla tiegħi, kulma għandi tad-deheb u l-fidda tajtu lid-dar ta' Alla, minbarra dak li lestejt għas-santwarju: tlitt elef talent tad-deheb, deheb ta' Ofir, u sebat elef talent tal-fidda fina għall-kisi tal-ħitan tas-swali; deheb għall-oġġetti tad-deheb, u fidda għall-oġġetti tal-fidda għal kull xogħol tan-nies tas-sengħa.

Min hu issa lest li jersaq b'idejh mimlija u jagħti minn qalbu offerta lill-Mulej?"

U l-kapijiet tad-djar ta' missirijiethom, il-kapijiet tat-tribujiet ta' Iżrael, u l-kmandanti tal-eluf u tal-mijiet, u s-suprentendenti tax-xogħol tas-sultan tħajru, u offrew minn rajhom għas-servizz tad-dar ta' Alla ħamest elef talent u għaxart elef darik tad-deheb, għaxart elef talent tal-fidda, tmintax-il elf talent tal-bronż u mitt elf talent tal-ħadid.

U kull min sab li kellu ħaġar prezzjuż, tah f'idejn Ġeħijel il-Gersuni għat-teżor ta' dar il-Mulej.

U l-poplu feraħ bl-offerti minn rajhom, għax tassew taw minn qalbhom lill-Mulej, u feraħ ukoll David is-sultan b'ferħ kbir.

U David bierek il-Mulej quddiem il-ġemgħa kollha u qal:

"Imbierek int, Mulej, Alla ta' Iżrael, missierna,

minn dejjem għal dejjem.

Tiegħek, Mulej, il-kobor u l-qawwa,

il-ġieħ, is-sebħ u t-tifħir:

kulma hemm fis-sema u fl-art.

Tiegħek is-saltna, Mulej,

int kap fuq kulħadd.

Minnek l-għana u s-sebħ;

int taħkem fuq kollox.

F'idejk il-qawwa u s-saħħa;

f'idejk is-setgħa li tkabbar u 'l kulħadd issaħħaħ.

U issa nfaħħruk, Alla tagħna,

u nsebbħu l-isem glorjuż tiegħek.

"Iva, jien min jien u min hu dan il-poplu tiegħi biex stajna nagħtu daqshekk minn rajna?

Għax kollox minnek ġej; u minn idejk nagħtuh lilek.

Għax tassew frustieri aħna quddiemek, u barranin bħalma kienu missirijietna.

Bħad-dell għomorna fuq l-art, u m'hemm xejn sod.

"Mulej Alla tagħna, dan il-ġid kollu li ħejjejna għall-bini ta' dar għall-isem qaddis tiegħek, minn idejk ġej, u kollu hu tiegħek.

"Jiena naf, Alla tiegħi, li int tgħarbel il-qalb, u titgħaxxaq bis-sewwa.

Jien b'qalb sinċiera tajt dan kollu minn rajja, u issa qiegħed nara dan il-poplu tiegħek li jinsab hawn joffrilek dan kollu ferħan minn qalbu.

"Mulej, Alla ta' Abraham, Iżakk, u Iżrael, missirijietna, żomm din il-fehma u ħsibijiet f'qalb il-poplu tiegħek, u iġbdilhom qalbhom lejk.

"Lil ibni Salamun agħtih qalb sħiħa, biex iħares il-kmandamenti, il-preċetti u l-liġijiet tiegħek, u biex jagħmel minn kollox u jibni l-palazz li jien ħejjejt."

U David imbagħad qal lill-ġemgħa kollha: "Bierku lill-Mulej Alla tagħkom."

U l-ġemgħa kollha bierket lill-Mulej, Alla ta' missirijiethom, u baxxew rashom u niżlu wiċċhom fl-art quddiem il-Mulej u quddiem is-sultan.

U l-għada ta' dak il-jum offrew vittmi lill-Mulej u sagrifiċċji tal-ħruq: elf gendus, elf muntun, elf ħaruf, bil-libazzjonijiet tagħhom, u kotra kbira ta' vittmi għal Iżrael kollu.

U kielu u xorbu dakinhar b'ferħ kbir quddiem il-Mulej, u għamlu lil Salamun bin David, sultan għat-tieni darba , u dilkuh prinċep quddiem il-Mulej, u lil Sadok bħala qassis.

U Salamun qagħad fuq it-tron tal-Mulej bħala sultan flok David missieru, u kellu r-riżq; u Iżrael kollu kien jisma' minnu.

U l-kapijiet kollha u l-qalbiena u l-ulied kollha tas-sultan David qagħdu għas-sultan Salamun.

U l-Mulej kabbar u għolla lil Salamun quddiem Iżrael kollu, u xeħet fuqu l-glorja ta' saltna, li qatt qablu ma kellu ebda sultan fuq Iżrael.

U David bin Ġesse saltan fuq Iżrael kollu; u ż-żmien li saltan fuq Iżrael kien ta' erbgħin sena: għal seba' snin saltan f'Ħebron, u għal tlieta u tletin sena f'Ġerusalemm.

U miet bi kwietu fi xjuħitu, mimli bl-għomor, bl-għana, u bil-glorja; u beda jsaltan floku Salamun, ibnu.

U l-ġrajja ta' David, mill-bidu sal-aħħar, jinsabu miktuba fil-ġrajja ta' Samwel il-veġġent, u l-ġrajja ta' Natan il-profeta, u l-ġrajja ta' Gad il-veġġent, flimkien mas-saltna tiegħu kollha, l-għemejjel qalbiena tiegħu, u kulma għadda minn għalih u minn Iżrael kollu u mis-saltniet kollha tal-artijiet l-oħra ta' madwaru.


IT-TIENI KTIEB TAL-KRONAKI

Ħarsa ħafifa lejn il-ktieb

It-tieni ktieb tal-Kronaki jkompli fejn ħalla l-ewwel ktieb, bl-istess metodu li jirrepeti l-ġrajjiet tal-kotba tas-slaten imma minn angolu differenti.

Waħda mid-differenzi mill-Kotba tas-Slaten, per eżempju, hi li f'dan il-ktieb ftit li xejn naqraw dwar is-saltna tat-Tramuntana.

Il-protagonista, din id-darba, hu Salamun li jiġi mfaħħar bil-kbir bħala s-sultan ideali ta' Iżrael.

Il-ġrajja taż-żewġ saltniet, l-aktar dik tan-Nofsinhar, tasal sal-waqgħa ta' Ġerusalemm fis-sena QK.

L-ewwel disa' kapitli jagħmlu enfasi kbir fuq il-bini u d-dedikazzjoni tat-tempju u fuq li l-poplu rabat il-qima tiegħu lil Alla ma' dan il-post.

Il-bqija tal-ktieb (kap - ) jirrakkonta l-irvell tal-poplu u l-firda taż-żewġ saltniet.

Dan il-ktieb juri kemm il-poplu ta' Iżrael dineb u ċaħad lil Alla, u għalhekk ma kienx ta' min jirrakkonta ġrajjietu.

It-Tieni Ktieb tal-Kronaki jixħet dawl pożittiv fuq is-slaten Ħeżekija u Ġosija li dejjem taw sehemhom biex il-qima lejn Alla u ż-żamma tal-Liġi tiegħu jkunu fil-qalb tal-poplu.

Wara li naqraw dwar l-eżilju tal-poplu lejn il-Babilonja, il-ktieb jikkonkludi b'xaqq ta' tama għal-Lhud meta Ċiru, sultan tal-Persja jħalli lill-poplu ta' Ġuda jirritorna lejn pajjiżu bil-wegħda li:

Il-Mulej, Alla tas-sema, tani f'idejja s-saltniet kollha tal-art, u hu qabbadni nibnilu tempju f'Ġerusalemm, li hi f'Ġuda.

Kull min minnkom hu mill-poplu tiegħu, ħa jkun il-Mulej miegħu, u jitla' " ( , ).

It-taqsim tal-ktieb

Ir-renju ta' Salamun ( , — , )

L-ewwel snin ( , - )

Il-bini tat-Tempju ( , — , )

Is-snin ta' wara ( , — , )

Ir-rewwixta mit-tribujiet tat-Tramuntana ( , - )

Is-slaten ta' Ġuda ( , — , )

Il-waqgħa ta' Ġerusalemm ( , - )


Salamun isaħħaħ is-saltna

U ssaħħaħ Salamun bin David fis-saltna tiegħu, u l-Mulej, Alla tiegħu, kien miegħu u kabbru bis-sħiħ.

U Salamun kellem lil Iżrael kollu, u l-kmandanti tal-eluf, u tal-mijiet, u lill-imħallfin u lill-prinċpijiet ta' Iżrael kollu, u l-kapijiet tal-familji ta' missirijiethom.

U marru Salamun u l-ġemgħa kollha miegħu lejn l-għolja li kien hemm f'Gibgħon , fejn kien hemm it-tinda tal-laqgħa ta' Alla, li Mosè, il-qaddej tal-Mulej, kien għamel fid-deżert.

Imma l-arka ta' Alla kien tellagħha David minn Kirjat-ġegħarim fejn kien ħejjielha postha, billi David kien tellgħalha tinda f'Ġerusalemm.

L-artal tal-bronż, li kien għamel Besalel bin Uri, bin Ħur, kien hemm quddiem l-għamara tal-Mulej, u hawn ġew ifittxu l-Mulej Salamun u l-ġemgħa.

U tala' Salamun quddiem l-artal tal-bronż quddiem il-Mulej, li kien fit-tinda tal-laqgħa, u offra fuqu elf sagrifiċċju tal-ħruq.

Billejl deher Alla lil Salamun u qallu: "Itlobni x'nagħtik."

U Salamun wieġeb lil Alla: "Int urejt tjieba kbira ma' David missieri, u qegħedtni sultan floku.

Issa, Mulej Alla, ħa sseħħ il-wegħda tiegħek lil David missieri.

Għax int qegħedtni sultan fuq poplu kotran daqs it-trab tal-art.

Agħtini mela issa għerf u dehen ħalli nagħraf noħroġ u nidħol f'ras dan il-poplu, għax min jista' jaħkem dan il-poplu tiegħek hekk kbir?"

U Alla wieġeb lil Salamun: "Billi dan huwa għal qalbek u ma tlabtx għana, ġid u glorja; ma tlabtx il-ħajja tal-għedewwa tiegħek, u lanqas għomor twil, imma tlabt għalik għerf u dehen, biex tkun tista' tiggverna l-poplu tiegħi li fuqu jien għamiltek sultan, l-għerf u d-dehen huma mogħtija lilek; u nagħtik ukoll għana, ġid u glorja, li qatt bħalhom ma kellhom is-slaten ta' qablek, u lanqas ta' warajk qatt ma jkollhom."

U Salamun ġie lura Ġerusalemm, mill-għolja li kien hemm f'Gibgħon, minn quddiem it-tinda tal-laqgħa, u beda jsaltan fuq Iżrael.

U Salamun ġabar karrijiet u rikkieba; u kellu elf u erba' mitt karru u tnax-il elf rikkieb, u qassamhom fl-ibliet tal-karrijiet u f'Ġerusalemm madwar is-sultan.

U l-fidda u d-deheb f'Ġerusalemm is-sultan ġiebhom bħall-ġebel; u l-injam taċ-ċedru għamlu bħall-injam tat-tin selvaġġ li hemm fis-Sefela.

Kienu jġibu ż-żwiemel lil Salamun minn Musri u minn Kuwi; kienu jġibuhom in-neguzjanti tas-sultan minn Kuwi bil-prezz tas-suq.

Kienu jitilgħu Musri u joħorġu karru bil-prezz ta' sitt mitt xekel u żiemel b'mija u ħamsin.

Hekk ukoll permezz ta' dawn in-neguzjanti kienu jinbiegħu lis-slaten tal-Ħittin u lis-slaten ta' Aram.

Tħejjija għall-bini tat-tempju

U Salamun qatagħha li jibni tempju lil isem il-Mulej, u palazz ta' sultan għalih innifsu.


U Salamun ġabar sebgħin elf raġel għall-ġarr tat-tagħbijiet, u tmenin elf raġel għall-qtugħ tal-ġebel mill-muntanja, u qiegħed fuqhom tlitt elef u sitt mitt suprentendent.

Imbagħad Salamun bagħat jgħid lil Ħuram, sultan ta' Tir: "Bħalma għamilt ma' David missieri u bgħattlu ċ-ċedru biex jibni dar għalih biex jgħammar fiha, agħmel hekk issa ma' ibnu.

Jien se nibni tempju lil isem il-Mulej, Alla tiegħi, biex nikkonsagrah lilu, biex naħraq quddiemu l-inċens tal-ħwawar ifuħu, biex inqiegħed il-ħobż tal-preżenza għal dejjem, biex noffri s-sagrifiċċji tal-ħruq filgħodu u filgħaxija, fis-Sibtijiet u fl-ewwel tax-xahar, u fil-festi tal-Mulej, Alla tagħna - kif inhu ordnat lil Iżrael għal dejjem.

It-tempju li bi ħsiebni nibni hu kbir, għax kbir hu Alla tagħna 'l fuq mill-allat kollha.

U min għandu l-ħila jibnilu dar, meta s-sema u s-sema tas-smewwiet ma jesgħuhx?

U min jiena jien biex nibnilu dar?

Post biss irrid biex naħraq fih l-inċens.

"Mela issa ibgħatli bniedem imħarreġ fix-xogħol tad-deheb u l-fidda, tal-bronż u l-ħadid, tal-porpra u tal-kremżi u tal-vjola, li jaf inaqqax, biex jingħaqad man-nies tas-sengħa li hawn madwari f'Ġuda u f'Ġerusalemm, li kien ħejjiehom David missieri.

Ibgħatli injam taċ-ċedru, taċ-ċipress, u tas-sandlu mil-Libanu, għax jien naf li l-qaddejja tiegħek jafu kif jaqtgħu s-siġar tal-Libanu, u l-qaddejja tiegħi jkunu ma' tiegħek, biex iħejjuli injam bil-kotra, għax kbir u tal-għaġeb it-tempju li bi ħsiebni nibni.

U, ara, lil dawk li jaqtgħu l-injam, lill-qaddejja tiegħek, nagħtihom b'ikel għoxrin elf kor qamħ, għoxrin elf kor xgħir, għoxrin elf batt inbid u għoxrin elf batt żejt."

U Ħuram, is-sultan ta' Tir, wieġeb bil-miktub lil Salamun: "Billi l-Mulej iħobb lill-poplu tiegħu, qiegħdek sultan fuqhom."

U ssokta jgħidlu Ħuram: "Imbierek il-Mulej, Alla ta' Iżrael, li għamel is-sema u l-art, li ta lis-sultan David iben għaref, għaqli u dehni, biex jibni tempju għall-Mulej u palazz għas-sultan tiegħu.

Issa nibgħatlek bniedem li jifhem u tas-sengħa, Ħuram-abi, bin mara mill-bniet ta' Dan, u missieru raġel minn Tir , li jaf jaħdem fid-deheb u l-fidda, fil-bronż u l-ħadid, fil-ġebel u l-injam, fil-porpra, fil-vjola, fl-għażel u fil-kremżi, u fl-inqix ta' kull xorta, u li jfassal kull xogħol li jingħatalu flimkien man-nies tas-sengħa tiegħek, u n-nies tas-sengħa ta' sidi David missierek.

U l-qamħ, ix-xgħir, iż-żejt u l-inbid li semma sidi, ħa jibgħathom lill-qaddejja tiegħu, u aħna naqtgħu s-siġar mil-Libanu skont ma teħtieġ, u nġibuhomlok bil-baħar fuq iċ-ċattri sa Ġaffa, u int imbagħad tellagħhom Ġerusalemm."

U Salamun għadd l-irġiel kollha barranin li kien hemm jgħixu f'Iżrael, skont iċ-ċensiment li kien għamel missieru David, u sab li kienu mija u tlieta u ħamsin elf u sitt mitt wieħed.

Sebgħin elf minnhom ħadhom għat-tagħbija u tmenin elf għall-qtugħ tal-ġebel minn fuq il-muntanja, u tlitt elef u sitt mija suprentendenti biex iżommu l-poplu fuq ix-xogħol.


Il-bini tat-tempju

U Salamun beda jibni t-tempju tal-Mulej f'Ġerusalemm, fuq l-għolja ta' Morija , fejn il-Mulej kien deher lil David missieru, fil-post li kien ħejja David fuq il-qiegħa ta' Ornan il-Ġebusi.

U beda jibnih fit-tieni xahar tar-raba' sena tas-saltna tiegħu.

Dawn huma l-qisien ta' Salamun għall-bini tat-tempju ta' Alla; sittin driegħ - fuq il-qjies il-qadim - tul; għoxrin driegħ wisa'.

Il-portiku ta' quddiem it-tempju kien għoxrin driegħ tul mal-wisa' tat-tempju, u mija u għoxrin driegħ għoli.

U ksieh minn ġewwa bid-deheb fin.

Id-dar il-kbira ksieha bl-injam taċ-ċipress, li mbagħad ksieh b'deheb fin, u naqqax fuqu palm u girlandi madwaru.

U kesa d-dar u żejjinha b'ħaġar prezzjuż - id-deheb kien deheb ta' Parwajm.

U kesa d-dar - it-travi, l-għetiebi, il-ħitan u l-bibien tagħha - bid-deheb, u naqqax il-kerubini fuq il-ħitan.

U għamel il-kamra tal-post il-qaddis.

It-tul tagħha skont il-wisa' tad-dar għoxrin driegħ u l-wisa' tagħha għoxrin driegħ, u ksieha b'sitt mitt talent deheb fin.

L-użin tal-imsiemer kien ta' ħamsin xekel tad-deheb.

U kesa wkoll bid-deheb il-kmamar ta' fuq.

U fil-post il-qaddis għamel żewġ kerubini, xogħol tal-iskultur, u ksiehom bid-deheb.

U l-ġwienaħ tal-kerubini kienu wiesgħa għoxrin driegħ; il-ġewnaħ tal-wieħed, b'medda ta' ħamest idriegħ, kien jilħaq sal-ħajt tal-kamra, u l-ġewnaħ l-ieħor, b'medda ta' ħamest idriegħ, kien jilħaq il-ġewnaħ tal-kerubin l-ieħor.

Il-ġewnaħ tal-kerubin l-ieħor b'medda ta' ħamest idriegħ, kien jilħaq sal-ħajt tal-kamra, u l-ġewnaħ l-ieħor b'medda ta' ħamest idriegħ, kien jilħaq mal-ġewnaħ tal-kerubin l-ieħor.

Il-ġwienaħ miftuħa ta' dawn il-kerubini kellhom medda ta' għoxrin driegħ; kienu wieqfa fuq riġlejhom b'wiċċhom iħares lejn id-dar.

Għamel imbagħad il-purtiera tal-porpra vjola, porpra ħamra u kremżi tal-għażel, u rrakkma fuqha l-kerubini.

U għamel żewġ kolonni quddiem id-dar, kull waħda ħamsa u tletin driegħ għoli, u l-kapitelli għal fuq ras kull waħda minnhom ħamest idriegħ għoli.

U għamel girlandi bħal kullani, u dawwarhom ma' ras il-kolonni, u għamel ukoll mitt rummiena u dendilhom mal-girlandi.

Imbagħad waqqaf il-kolonni quddiem it-tempju, waħda fuq il-lemin u l-oħra fuq ix-xellug, u l-leminija semmieha Ġakin u l-oħra semmieha Bogħaż.


It-tagħmir tat-tempju

U għamel artal tal-bronż, għoxrin driegħ twil, u għoxrin driegħ wiesa', u għaxart idriegħ għoli.

U għamel ukoll vaska tal-bronż fondut għall-ilma; kienet tonda, għaxart idriegħ minn xifer sa xifer, u għolja ħamest idriegħ, b'dawra tal-qjies ta' tletin driegħ.

Taħt ix-xifer kien hemm indana xbihat ta' gniedes, għaxra għal kull driegħ, iddur dawramejt mal-vaska kollha.

U l-gniedes kienu f'żewġ saffi mdewba biċċa waħda magħha.

Il-vaska kienet isserraħ fuq tnax-il gendus, tlieta jħarsu lejn it-Tramuntana, tlieta lejn il-Punent, tlieta lejn in-Nofsinhar, u tlieta lejn il-Lvant, u l-vaska kienet fuqhom; u l-warrani tagħhom kien iħares 'il ġewwa.

Il-ħxuna tagħha kienet ta' erbat iswaba', u x-xifer kien qisu xifer ta' bieqja, u jixbah fl-għamla lill-warda tal-ġilju.

Kienet tasa' tlitt elef batt ilma.

Għamel ukoll għaxart injiebi, u qiegħed ħamsa fuq il-lemin u ħamsa fuq ix-xellug, biex jaħslu u jlaħalħu fihom il-meħtieġ għas-sagrifiċċju tal-ħruq.

U l-vaska kienet isservi biex jinħaslu fiha l-qassisin.

U għamel għaxar imnariet tad-deheb, skont ma kien ordnat dwarhom u qegħedhom fit-tempju, ħamsa fuq il-lemin, u ħamsa fuq ix-xellug.

U għamel għaxar imwejjed u qegħedhom fit-tempju, ħamsa fuq il-lemin, u ħamsa fuq ix-xellug; u għamel mitt bieqja tad-deheb.

U għamel il-bitħa tal-qassisin, il-bitħa l-kbira, u l-bibien għall-bitħa, u dawn il-bibien ksiehom bil-bronż.

U l-vaska qegħedha fil-ġenb tal-lemin, in-naħa tal-Lvant lejn in-Nofsinhar.

U Ħuram għamel il-borom, il-pwali u l-bwieqi.

Hemm Ħuram temm ix-xogħol kollu li kellu jagħmel lis-sultan Salamun għat-tempju ta' Alla; iż-żewġ kolonni, il-kapitelli mżaqqin għal fuq ras iż-żewġ kolonni, u ż-żewġ girlandi biex jiksu ż-żewġ kapitelli mżaqqin ta' fuq il-kolonni; u l-erba' mitt rummiena għaż-żewġ girlandi, iż-żewġ indani ta' rummien għal kull girlanda li kienet tiksi ż-żaqq taż-żewġ kapitelli ta' fuq ras il-kolonni; l-għaxar imqagħad u l-għaxart injiebi għal fuq l-imqagħad; il-vaska waħdanija u t-tnax-il baqra għal taħtha u l-borom, il-pwali u l-bwieqi u l-frieket.

U Ħuram-abi għamel it-tagħmir kollu tagħhom tal-bronż ileqq lis-sultan Salamun għat-tempju tal-Mulej.

Is-sultan dewwibhom fil-wita tal-Ġordan, ħdejn il-mogħdija ta' Adama, bejn Sukkot u bejn Saretan.

Salamun għamel dan it-tagħmir kollu b'kotra kbira, tant li l-użin baqa' ma tqiesx minħabba l-kotra kbira tal-bronż.

Hekk Salamun għamel it-tagħmir kollu meħtieġ għat-tempju ta' Alla: l-artal tad-deheb, l-imwejjed li fuqhom kien jitqiegħed il-ħobż tal-preżenza, l-imnariet bl-imsiebaħ tad-deheb fin biex jinxtegħlu skont l-ordni quddiem is-santwarju, u l-ward, u l-imsiebaħ u l-imqassijiet mill-ifjen deheb.

U l-imqassijiet, il-bwieqi, l-imgħaref u ċ-ċnieser, kollox kien tad-deheb fin; u d-dħul tat-tempju, u l-bibien ta' ġewwa nett tal-post il-qaddis, u l-bibien tal-korsija tat-tempju, kollox kien tad-deheb.


Meta ntemm ix-xogħol kollu li għamel Salamun għat-tempju tal-Mulej, ġieb Salamun l-offerti li kien għamel David missieru - il-fidda, id-deheb u l-ħwejjeġ l-oħra kollha - u qiegħed kollox fl-imħażen tat-tempju ta' Alla.

L-arka fit-tempju

Salamun imbagħad laqqa' flimkien f'Ġerusalemm ix-xjuħ ta' Iżrael, u l-kapijiet tat-tribujiet, il-prinċpijiet tal-familji ta' wlied Iżrael, biex l-arka tal-patt tal-Mulej itellgħuha mill-belt ta' David, jiġifieri minn Sijon.

Inġabru għalhekk madwar is-sultan l-irġiel kollha ta' Iżrael fil-festa li taħbat fis-seba' xahar.

U kif ġew ix-xjuħ kollha ta' Iżrael, il-Leviti refgħu l-arka.

U tellgħu l-arka u wkoll it-tinda tal-laqgħa flimkien ma' kull ħaġa mqaddsa, li kien hemm fit-tinda; tellgħuhom il-qassisin u l-Leviti.

U s-sultan Salamun u l-ġemgħa kollha ta' Iżrael, miġbura madwaru quddiem l-arka, offrew sagrifiċċji ta' nagħaġ u baqar li ma kontx issib tarf tgħoddhom.

Imbagħad il-qassisin wasslu l-arka tal-patt tal-Mulej f'postha fis-santwarju tat-tempju, jiġifieri fil-post il-qaddis, u qegħduha taħt il-ġwienaħ tal-kerubini, għax il-kerubini kellhom ġwenħajhom miftuħin fuq post l-arka, hekk li l-kerubini kienu jgħattu huma stess il-wiċċ tal-arka u l-lasti tagħha.

Il-lasti kienu tant twal li rjushom kienu jidhru mill-post qaddis quddiem is-santwarju; imma ma kinux jidhru minn barra - u għadhom hemm sal-lum .

Xejn ma kien hemm ġol-arka ħlief iż-żewġ twavel li kien qiegħed hemm Mosè meta kien Ħoreb; dawn kienu t-twavel tal-patt li bih il-Mulej intrabat ma' wlied Iżrael meta ħarġu mill-Eġittu.

Ġara li l-qassisin ħarġu mill-post il-qaddis, wara li l-qassisin kollha li kien hemm tqaddsu bla ma taw kas tat-taqsimiet tagħhom; il-Leviti kantanti kollha, jiġifieri Asaf, Ħeman, Ġedutun, uliedhom u ħuthom, libsin l-għażel, kienu bilwieqfa n-naħa tal-Lvant tal-artal, bil-platti u l-arpi u ċ-ċetri, u magħhom mija u għoxrin qassis idoqqu t-trombi.

U kif it-trumbettieri u l-kantanti kollha bdew isemmgħu ħoss wieħed flimkien biex isebbħu u jfaħħru l-Mulej, kif kienu jsemmgħu d-daqq tat-trumbetti u l-platti u l-istrumenti tad-daqq biex isebbħu l-Mulej "għax hu tajjeb, għax għal dejjem it-tjieba tiegħu," ġara li t-tempju tal-Mulej imtela bi sħaba.

U ma setgħux il-qassisin ikomplu s-servizz tagħhom minħabba s-sħaba, għax il-glorja tal-Mulej imliet id-dar ta' Alla.


Id-diskors ta' Salamun u t-talba

Imbagħad Salamun qal: "Il-Mulej qal li jrid jgħammar fid-dlam.

Imma jien bnejtlek dar fejn tgħammar, post fejn toqgħod għal dejjem."

Imbagħad is-sultan dawwar wiċċu, u bierek il-ġemgħa kollha ta' Iżrael, waqt li l-ġemgħa kollha ta' Iżrael kienet bilwieqfa, u qal: "Imbierek il-Mulej, Alla ta' Iżrael, li temm b'idu kulma kien qal b'fommu lil David missieri, meta qallu: 'Mindu ħriġt lill-poplu tiegħi mill-art tal-Eġittu ma għażilt ebda belt mit-tribujiet kollha ta' Iżrael, biex fiha nibni tempju li fih ikun hemm ismi, u lanqas ma għażilt bniedem li jkun prinċep fuq il-poplu tiegħi Iżrael, imma għażilt lil Ġerusalemm biex jgħammar ismi fiha, u għażilt lil David biex isaltan fuq il-poplu tiegħi Iżrael.'

"David missieri, kellu f'moħħu li jibni tempju lil isem il-Mulej, Alla ta' Iżrael.

U l-Mulej qal lil David, missieri: 'Sewwa li kellek f'qalbek li tibni tempju lil ismi, tajjeb li ġiek f'rasek dan.

" 'Imma mhux int tibnih it-tempju, imma ibnek li joħroġ mill-ġewwieni tiegħek, għad jibni tempju lil ismi.'

U l-Mulej żamm kelmtu kif kien qal: ilħaqt jien flok David missieri, u qgħadt fuq it-tron ta' Iżrael bħalma kien wiegħed il-Mulej, u bnejt it-tempju lil isem il-Mulej, Alla ta' Iżrael.

U hemm qegħedt l-arka li fiha hemm il-patt tal-Mulej, li għamel ma' wlied Iżrael."

It-talba ta' Salamun

Imbagħad qam bilwieqfa quddiem l-artal tal-Mulej quddiem il-ġemgħa kollha ta' Iżrael u fetaħ dirgħajh beraħ.

Salamun kien għamel bħal palk tal-bronż twil ħamest idriegħ, wiesa' ħamest idriegħ, u għoli tlieta, u qiegħdu f'nofs il-bitħa, u tala' bilwieqfa fuqu, niżel għarkupptejh quddiem il-ġemgħa kollha ta' Iżrael, fetaħ idejh lejn is-sema u qal:

"Mulej, Alla ta' Iżrael, mhawnx Alla ieħor bħalek, la fis-sema u lanqas fl-art, għaliex inti, lil dawk il-qaddejja tiegħek li jimxu fil-preżenza tiegħek b'qalbhom kollha, ma tiksrilhomx il-patt li int għamilt magħhom, lanqas ma tonqoshom mill-imħabba li dejjem urejthom.

Int li żammejt il-wegħda li għamilt lill-qaddej tiegħek David missieri, u kulma tkellimt b'fommok, issa temmejtu llum b'idek.

U issa, Mulej, Alla ta' Iżrael, żomm il-wegħda li għamilt lill-qaddej tiegħek David meta għedtlu: 'Qatt ma jonqos minn nislek min joqgħod fuq it-tron ta' Iżrael kemm-il darba jżommu triqthom u jimxu skont il-liġi tiegħi, bħalma kont timxi int fil-preżenza tiegħi.'

U issa, Alla ta' Iżrael, ħa sseħħ kelmtek, li għedt lill-qaddej tiegħek David.

"Imma, tgħid, tassew li Alla se jibqa' jgħix fuq l-art mal-bnedmin?

Ara!

Lanqas is-smewwiet u s-smewwiet tas-smewwiet ma jesgħuk, aħseb u ara dan id-daqsxejn ta' tempju li bnejt jien!

Agħti widen għalhekk, Mulej, Alla tiegħi, għat-talba tal-qaddej tiegħek u għas-supplika tiegħu; isma' l-għajta ta' ferħ u t-talba li l-qaddej tiegħek qiegħed iressaq illum quddiemek.

Nhar u lejl ħarstek taqlagħhiex minn fuq dan it-tempju, minn fuq dan il-post, li għalih int kont għedt li tqiegħed ismek fih.

Isma' t-talba li jagħmillek il-qaddej tiegħek għal dan il-post.

Isma' mela din is-supplika li l-qaddej tiegħek mal-poplu tiegħek Iżrael, sewwasew f'dan il-post, qegħdin jagħmlulek.

Ismagħna int, mis-sema fejn inti toqgħod, isma' u aħfer.

"Jekk xi ħadd ikun offenda lil għajru, u jkollu jaħlef, u jiġi jaħlef quddiem l-artal tiegħek f'dan it-tempju, isma' int mis-sema, qum u agħmel ħaqq mal-qaddejja tiegħek, billi tikkundanna lill-ħati u tniżżillu fuq rasu għemilu, u tagħmel il-ġustizzja mal-ġust, u tħallsu skont il-ġustizzja tiegħu.

"Meta l-poplu tiegħek jitkisser quddiem l-għadu tiegħu minħabba li jkunu dinbu kontrik, u jerġgħu lura għal għandek, u jfaħħru ismek, jitolbu u jitkarrbu għall-ħniena tiegħek f'dan it-tempju, isma' int mis-sema u aħfer il-ħtija tal-poplu tiegħek Iżrael, u reġġgħu lura lejn l-art li int tajt lilhom u lil missirijiethom.

"Meta jingħalqu s-smewwiet u tonqos ix-xita minħabba li Iżrael ikun dineb kontrik, u jiġu jitolbu f'dan il-post, u jfaħħru lil ismek, u jerġgħu lura minn dnubhom, għax int tkun għakkisthom, isma' int mis-sema, u aħfer id-dnub tal-qaddejja tiegħek u l-poplu tiegħek Iżrael; urihom it-triq it-tajba li minnha għandhom jgħaddu, u agħti x-xita lil artek, li int tajt b'wirt lill-poplu tiegħek.

"Meta jaqa' l-ġuħ fuq l-art, jitfaċċaw il-pesta, l-eħtrieq, it-tinwir tas-siġar, il-ġradi u d-dud tal-farfett; meta l-għadu tiegħu jagħlqu fl-ibliet tiegħu fil-pajjiż; meta jfeġġ xi flaġell jew mard; imqar jekk bniedem waħdu jonkella l-poplu tiegħek kollu ta' Iżrael, jitlob u jitkarrab bil-ħniena; kull meta xi ħadd jistqarr il-ġrieħi ta' qalbu u n-niket tiegħu u jiftaħ idejh lejn din id-dar, isma' int mis-smewwiet fejn tgħammar, u aħfer, u agħti lil kulħadd skont imġibtu, għax tagħraf qalbu; int waħdek tagħraf il-qalb ta' kull bniedem.

Hekk jibżgħu minnek u jimxu fi triqatek il-jiem kollha ta' ħajjithom fuq wiċċ l-art li int tajt lil missirijietna.

"U 'l-barrani wkoll, li ma jkunx mill-poplu tiegħek ta' Iżrael, li għad jiġi minn art imbiegħda minħabba ismek - għax ikun sama' bl-isem kbir tiegħek, bil-qawwa ta' idek u bi driegħek merfugħ, - meta dan għad jiġi u jitlob f'dan it-tempju, isimgħu int mis-sema fejn tgħammar u agħmel kulma jitolbok il-barrani, ħa jkunu jafu b'ismek il-ġnus kollha tal-art, u jibżgħu minnek bħall-poplu tiegħek Iżrael, u jagħrfu li ismek jissejjaħ fuq dan it-tempju li bnejt jien.

"Meta l-poplu tiegħek joħroġ jitqabad kontra l-għedewwa tiegħu u jaqbad it-triq li int tkun urejthom, u jitolbok b'wiċċu lejn din il-belt li int għażilt u lejn it-tempju li jiena bnejt għal ismek, isma' int mis-sema fejn tgħammar, it-talb u s-suppliki tagħhom, u agħmel ġustizzja magħhom.

"Meta jidinbu kontrik - ma hemmx bniedem li ma jidnibx - u int tagħdab għalihom u terħihom f'idejn l-għadu u dawn jegħlbuhom u jeħduhom fl-eżilju f'art, fil-bogħod jew fil-qrib, u mbagħad ireġġgħu qalbhom lejk fl-art tal-jasar tagħhom, u jindmu u jitolbu l-ħniena fl-art fejn ikunu lsiera u jgħidulek: 'Ħatja aħna, dnibna u għamilna l-ħażin,' u jerġgħu lura għal għandek b'qalbhom kollha u b'ruħhom kollha f'art il-jasar tagħhom fejn ikunu jassruhom, u jitolbuk b'wiċċhom lejn arthom li int tajt lil missirijiethom, lejn il-belt li int ħtart, u lejn it-tempju li jien bnejt lil ismek; isma' int mis-sema fejn tgħammar it-talb u s-suppliki tagħhom, u agħmel ġustizzja magħhom.

Aħfirlu l-poplu tiegħek il-ħtijiet kollha li jkunu għamlu kontra tiegħek.

"U issa, Alla tiegħi, ħa jkunu miftuħa għajnejk u widnejk attenti għat-talb li jsir f'dan il-post.

"U issa,

qum, Mulej Alla, lejn il-mistrieħ tiegħek,

int u l-arka tal-qawwa tiegħek!

Il-qassisin tiegħek, Mulej Alla,

jilbsu s-salvazzjoni,

u l-ħbieb tiegħek jifirħu bil-ġid.

Mulej Alla, tiksirx wiċċ

is-sultan, il-midluk tiegħek,

ftakar fit-tjieba tiegħek lejn David,

il-qaddej tiegħek."


In-nar tal-Mulej

Xħin Salamun temm jitlob niżel nar mis-sema u kkonsma s-sagrifiċċju tal-ħruq, u l-vittmi; u l-glorja tal-Mulej imliet id-dar, u l-qassisin ma setgħux jidħlu f'dar il-Mulej, għax il-glorja tal-Mulej imliet dar il-Mulej.

U wlied Iżrael malli raw in-nar nieżel u l-glorja tal-Mulej fuq id-dar inxteħtu lkoll wiċċhom għall-qiegħa tal-art, qiemu u faħħru lill-Mulej: 'Għax hu tajjeb u għal dejjem it-tjieba tiegħu.'

U s-sultan u l-poplu kollu offrew sagrifiċċji quddiem il-Mulej.

U s-sultan Salamun offra b'sagrifiċċju tnejn u għoxrin elf gendus, u mija u għoxrin elf nagħġa.

Hekk is-sultan u l-poplu kollu kkonsagraw it-tempju ta' Alla.

U l-qassisin kienu qegħdin jagħmlu s-servizz tagħhom f'posthom, u l-Leviti bl-istrumenti tad-daqq tal-Mulej, li kien għamel is-sultan David għat-tifħir tal-Mulej - 'għax għal dejjem it-tjieba tiegħu.'

Hekk David kien ifaħħar il-Mulej permezz tagħhom.

Il-qassisin kienu jdoqqu t-trombi biswithom, u l-Iżraelin ilkoll kienu bilwieqfa.

U Salamun ikkonsagra l-biċċa tan-nofs tal-wesgħa li kienet quddiem dar il-Mulej, għax hemm offra s-sagrifiċċju u x-xaħam tas-sagrifiċċji tas-sliem, għax l-artal tal-bronż li kien għamel Salamun ma kienx jasa' l-vittmi tas-sagrifiċċji tal-ħruq u l-offerti tal-qmuħ u x-xaħam.

U Salamun f'dak iż-żmien għamel festa għal sebat ijiem, b'Iżrael kollu miegħu, ġemgħa kbira ħafna mid-dħul ta' Ħamat sal-wied tal-Eġittu.

U fit-tmien jum għamlu l-festa tal-għeluq , għax il-konsagrazzjoni tal-artal ħadet sebat ijiem, u l-festa sebat ijiem oħra.

U fit-tlieta u għoxrin jum tas-seba' xahar bagħat il-poplu lejn it-tined tiegħu, kollhom ferħana u qalbhom hienja għall-ġid kollu li kien għamel il-Mulej ma' David u ma' Salamun u ma' Iżrael, il-poplu tiegħu.

Hekk temm Salamun it-tempju tal-Mulej, u l-palazz tas-sultan; u rnexxa f'dak kollu li kien ġieh f'moħħu li jagħmel fit-tempju tal-Mulej u fil-palazz tiegħu.

Imbagħad il-Mulej deher lil Salamun billejl u qallu: "Jien smajt it-talba tiegħek, u ħtart għalija dan il-post bħala dar għas-sagrifiċċji.

Jekk jien nagħlaq is-sema u ma jkunx hemm xita; jekk nordna lill-ġradi li jieklu l-art; jekk il-poplu tiegħi nibgħatlu l-pesta; u l-poplu tiegħi, li fuqu jissejjaħ ismi, jumilja ruħu u jitlob u jfittex lil wiċċi, u jerġgħu lura mit-triq il-ħażina, jien nismagħhom mis-sema, u naħfrilhom dnubiethom u nfejqilhom 'l arthom.

U minn issa 'l quddiem għajnejja huma miftuħa u widnejja attenti għat-talb f'dan il-post.

U issa jien għażilt u qaddist dan it-tempju biex jgħammar fih ismi għal dejjem: hemm ikunu għajnejja u qalbi għal dejjem.

U issa, jekk inti timxi fil-preżenza tiegħi bħalma mexa David missierek, u tagħmel kulma ordnajtlek, tħares il-liġijiet u d-digrieti tiegħi, jien insaħħaħ it-tron tas-saltna tiegħek bħalma ntrabatt li nagħmel ma' David missierek, u għedtlu: 'Qatt ma jonqos minn nislek min isaltan fuq Iżrael.'

Imma jekk intom terġgħu lura, u tħallu l-liġijiet u l-ordnijiet tiegħi li jien qegħedtilkom quddiemkom, u tmorru wara allat oħra, taqduhom u tadurawhom, jien neqridkom mill-art tiegħi li jien tajtkom, u dan it-tempju li jien ikkonsagrajt għal ismi narmih minn quddiemi, u nġibu f'ilsien in-nies u jaqa' għaż-żebliħ fost il-ġnus kollha.

U dan it-tempju, li llum hu għoli fil-ġieħ, isir ħerba, u kull min jgħaddi minn ħdejh jibqa' mistagħġeb u jgħid: 'Għaliex il-Mulej għamlilhom hekk lil din l-art u lil dan it-tempju?'

U jweġbuhom: 'Għaliex telqu lill-Mulej Alla ta' missirijiethom li ħariġhom mill-art tal-Eġittu, u qabdu ma' allat oħra, u adurawhom wiċċhom fl-art u qdewhom.

Għalhekk il-Mulej ġieb fuqhom din il-ħerba kollha.' "


L-ibliet u l-imħażen ta' Salamun

Wara li kienu għaddew għoxrin sena biex Salamun bena t-tempju tal-Mulej u l-palazz tiegħu, Salamun bena l-ibliet li kien tah Ħuram , u bagħat l-Iżrael in jgħammru fihom.

U mar Salamun Ħamat-soba u rebaħha.

U bena Tadmor fid-deżert, u l-ibliet kollha tal-imħażen li hemm f'Ħamat.

Bena wkoll Betħoron ta' fuq u Betħoron ta' isfel, bliet iffortifikati bis-swar, bwieb u żbarri; u Bagħlat, u l-ibliet kollha tal-imħażen li kellu Salamun, u l-ibliet għall-karrijiet u l-ibliet għar-rikkieba u kulma xtaq jibni Salamun f'Ġerusalemm u fil-Libanu, u fl-art kollha tas-saltna tiegħu.

In-nies kollha li kien baqa' mill-Ħittin, l-Amurrin, il-Periżżin, il-Ħiwwin, u l-Ġebusin, li ma kinux mill-Iżraelin, jiġifieri wliedhom li kienu baqgħu fil-pajjiż warajhom u li wlied Iżrael ma rnexxilhomx jeqirdu, Salamun ġagħalhom jaħdmu bħala lsiera, kif għadhom sa llum.

Iżda minn ulied Iżrael Salamun ma qabbad lil ħadd b'ilsir għax-xogħol tiegħu, għax huma nies tal-gwerra u ministri tiegħu, u kmandanti tal-karrijiet u r-rikkieba tiegħu.

U dawn kienu l-kapijiet ewlenin tas-sultan Salamun: mitejn u ħamsin li kienu jikkmandaw il-poplu.

U 'l bint il-Fargħun Salamun tellagħha mill-belt ta' David fid-dar li kien bnielha għax qal: "Ebda mara minn tiegħi ma għandha tgħammar fil-belt ta' David, sultan ta' Iżrael, għax qaddis il-post li daħlet fih l-arka tal-Mulej."

L-offerta tas-sagrifiċċji

Imbagħad Salamun offra sagrifiċċji tal-ħruq fuq l-artal tal-Mulej, li kien bena quddiem il-portiku.

U kien joffri, skont l-ordnijiet ta' Mosè, is-sagrifiċċju ta' kuljum, tas-Sibtijiet, tal-ewwel tax-xahar u tat-tliet festi matul is-sena: il-festa tal-Ażżmi, il-festa tal-Ġimgħat u l-festa tal-Għerejjex.

U waqqaf, skont l-ordnijiet ta' David missieru, it-taqsimiet tal-qassisin għas-servizz tagħhom, u l-Leviti skont is-servizz tagħhom mal-qassisin ta' kuljum, u l-purtinara skont it-taqsim tagħhom bieb bieb, għax hekk kienet l-ordni ta' David, bniedem ta' Alla.

U ma warrbux l-ordnijiet tas-sultan dwar il-qassisin u l-Leviti fuq l-ebda ħaġa, anqas fuq it-teżori.

U hekk intemm ix-xogħol kollu ta' Salamun minn jum it-tqegħid tas-sisien tad-dar tal-Mulej sakemm temmha.

Hekk id-dar tal-Mulej kienet mitmuma għalkollox.

Imbagħad mar Salamun Għesjon-geber u Elat f'xatt il-baħar f'art Edom.

U Ħuram bagħatlu, permezz tal-qaddejja tiegħu, ġfien u qaddejja jifhmu fil-baħar, u marru mal-qaddejja ta' Salamun f'Ofir, u ġiebu minn hemm erba' mija u ħamsin talent deheb u ġibuhom lis-sultan Salamun.


Iż-żjara tas-sultana ta' Saba

U semgħet is-sultana ta' Saba, bil-fama ta' Salamun, u ġiet biex iġġarrbu b'mistoqsijiet tqal f'Ġerusalemm, b'qatgħa ġmielha ta' kbarat magħha, u b'iġmla mgħobbija bi ħwawar u ħafna deheb u ħaġar prezzjuż.

U ġiet għand Salamun u qaltlu kulma kellha maħżun f'qalbha.

U Salamun wieġeb għal kulma staqsietu: ma kien hemm xejn li ma kienx jista' jgħidilha.

U meta s-sultana ta' Saba rat l-għerf kollu ta' Salamun u d-dar li kien bena, u l-ikel tal-mejda tiegħu, il-kunsill ta' madwaru, is-servizz tal-qaddejja u lbieshom, u l-kuppieri tiegħu u lbieshom, u s-sagrifiċċji tal-ħruq li kien joffri fit-tempju tal-Mulej, baqgħet miblugħa.

U qalet lis-sultan: "Tassew kien minnu dak li smajt f'arti fuqek, u fuq għerfek; ma ridtx nemmen dawn il-ħwejjeġ qabel ma ġejt u rajt b'għajnejja.

U ma kinux ħabbruli nofs il-kobor ta' għerfek.

Akbar inti mill-aħbar li smajt.

Henjin in-nies tiegħek, henjin il-qaddejja tiegħek, li qegħdin miegħek u jisimgħu dejjem l-għerf tiegħek!

Ikun imbierek il-Mulej, Alla tiegħek, li tgħaxxaq bik, u qiegħdek fuq it-tron tiegħu, b'sultan tal-Mulej, Alla tiegħek; għax Alla tiegħek ħabb lil Iżrael, u jrid iżommu ħaj għal dejjem, u għamlek sultan fuqhom biex tagħmel il-ħaqq u l-ġustizzja."

Imbagħad tat lis-sultan mija u għoxrin talent deheb, u kotra kbira ta' ħwawar u ħaġar prezzjuż; u qatt ma kien hemm kotra ta' ħwawar daqs dik li tat is-sultana ta' Saba lis-sultan Salamun.

Il-qaddejja wkoll ta' Ħuram, mal-qaddejja ta' Salamun, li kienu jġibu d-deheb minn Ofir, ġiebu injam tas-sandal u ħaġar prezzjuż.

U mill-injam tas-sandal is-sultan għamel taraġ għad-dar tal-Mulej, u għad-dar tas-sultan, u kitarri u arpi għall-kantanti.

U qatt ħadd qabel ma kien ra bħalhom fl-art ta' Ġuda.

U s-sultan Salamun ta lis-sultana ta' Saba kulma kienet tixtieq u talbitu, aktar milli kienet ġiebet hi lis-sultan, u reġgħet marret lejn artha, hija u l-qaddejja tagħha.

L-għana u l-għerf ta' Salamun

U d-deheb li kien idaħħal kull sena Salamun kien ilaħħaq sitt mija u sitta u sittin talent deheb, barra dak li kienu jġibulu n-neguzjanti u l-bejjiegħa; u s-slaten kollha tal-Għarabja u l-gvernaturi tal-pajjiż kienu jġibu wkoll deheb u fidda lil Salamun.

U s-sultan Salamun għamel ukoll mitejn tarka tad-deheb battut - u kull waħda ħadet sitt mitt xekel deheb battut - u tliet mitt tarka żgħira tad-deheb battut, li kull waħda ħadet tliet mitt xekel deheb, u qegħedhom is-sultan f'Dar il-Foresta tal-Libanu.

U s-sultan għamel tron kbir tal-avorju u ksieh b'deheb mill-ifjen.

U t-tron kellu sitt tarġiet u mirfes tad-deheb imwaħħlin miegħu; u żewġ dirgħajn wieħed fuq kull naħa tal-maqgħad, u żewġ iljuni ħdejn id-dirgħajn; u tnax-il ljun fuq is-sitt tarġiet, wieħed f'kull tarf ta' tarġa, 'l hemm u 'l hawn; ħaġa bħal din qatt ma kienet saret, f'ebda saltna.

U l-koppiet li kien jixrob minnhom is-sultan Salamun kienu kollha tad-deheb, u hekk ukoll kienu tad-deheb fin il-koppiet tad-dar tal-Foresta tal-Libanu.

Xejn ma kien hemm tal-fidda, għax xejn ma kienu jqisuha l-fidda fi żmien Salamun.

Għax l-iġfien tas-sultan kienu jmorru Tarsis mal-qaddejja ta' Ħuram; darba kull tliet snin l-iġfien ta' Tarsis kienu jerġgħu lura u jġibu deheb u fidda, avorju, xadini u paguni.

U s-slaten tal-art għaddiehom ilkoll is-sultan Salamun fl-għana u fl-għerf.

U s-slaten kollha tal-art kienu jfittxu wiċċ Salamun biex jisimgħu għerfu li Alla żejjinlu moħħu bih.

U kulħadd kien iġiblu l-offerti tiegħu: oġġetti tal-fidda u oġġetti tad-deheb, ilbies, armi u ħwawar, u żwiemel u bgħula, ta' kull sena.

U kellu Salamun erbat elef stalla għaż-żwiemel u għall-karrijiet, u tnax-il elf rikkieb; u qassamhom fl-ibliet tal-karrijiet u f'Ġerusalemm madwar is-sultan.

U hu kien jaħkem fuq is-slaten kollha mix-xmara sal-art tal-Filistin u l-fruntieri tal-Eġittu.

U l-fidda li kien hemm f'Ġerusalemm kattarha bħall-ġebel, u l-injam taċ-ċedru għamlu bħall-injam tat-tin selvaġġ li jikber fil-wita.

U kienu joħorġu ż-żwiemel għal Salamun minn Musri u mill-artijiet kollha.

Tmiem is-saltna ta' Salamun

U l-bqija tal-ġrajja ta' Salamun, mill-ewwel sal-aħħar, huma miktuba fil-Ġrajja ta' Natan il-Profeta, fil-Profeziji ta' Aħija s-Siluni, u fid-Dehra ta' Għiddu l-Veġġent dwar Ġerobogħam bin Nebat.

U Salamun saltan f'Ġerusalemm fuq Iżrael kollu għal erbgħin sena.

U Salamun strieħ ma' missirijietu, u difnuh fil-belt ta' David missieru; u floku beda jsaltan Reħobogħam.


Reħobogħam u Iżrael

Reħobogħam mar f'Sikem, għax f'Sikem kien iltaqa' Iżrael kollu biex jagħmluh sultan.

Ġara li Ġerobogħam bin Nebat kien l-Eġittu, fejn kien ħarab minn quddiem is-sultan Salamun; malli sama' b'dan raġa' lura mill-Eġittu.

Imbagħad bagħtu jsejħulu u hu ġie.

U Ġerobogħam u Iżrael kollu ġew u qalu lil Reħobogħam: "Missierek qegħdilna madmad iebes fuqna; issa ħaffilna dan il-jasar ta' missierek u dan it-toqol ta' madmad, u aħna nservuk."

U hu weġibhom: "Morru u ħallu tlitt ijiem jgħaddu, u erġgħu ejjew għandi."

U l-poplu mar.

Imbagħad is-sultan Reħobogħam ħa parir mingħand ix-xjuħ tal-kunsill, li missieru Salamun, kemm dam ħaj, kien iżommhom madwaru biex jgħinuh.

U Reħobogħam staqsiehom: "Xi tweġiba jidhrilkom li għandi nagħti lil dan il-poplu?"

U huma weġbuh: "Jekk illum inti tkun twajjeb ma' dan il-poplu u tagħraf togħġobhom u tfittex tkellimhom bit-tajjeb, huma jkunu l-qaddejja tiegħek għal dejjem."

Iżda hu warrab fil-ġenb dan il-parir li tawh ix-xjuħ tal-kunsill, u fittex il-parir taż-żgħażagħ li kienu trabbew miegħu u kienu madwaru.

U staqsiehom: "Xi tweġiba jidhrilkom li għandi nagħti lil dan il-poplu li kellmuni u qaluli, 'Ħaffilna l-madmad li qegħdilna missierek'?"

U ż-żgħażagħ li kienu trabbew miegħu weġbuh u qalulu: "Hekk għid lil dan il-poplu, li kellmuk u qalulek: 'Missierek taqqal il-madmad fuqna, issa ħaffifhulna inti,' hekk għidilhom: "Sebgħi ż-żgħir eħxen minn ġenbejn missieri.

Missieri taqqlilkom il-madmad u jien se nżid fuqu.

Missieri kien isawwatkom bil-frosta, jien insawwatkom bl-iskorpjuni."

Fit-tielet jum ġie Ġerobogħam flimkien mal-poplu kollu għand Reħobogħam hekk kif kien ordnalhom is-sultan stess meta qalilhom: "Erġgħu ejjew għandi fit-tielet jum."

Iżda kiefra kienet it-tweġiba tas-sultan wara li s-sultan Reħobogħam kien warrab fil-ġenb il-parir tax-xjuħ tal-kunsill u qagħad għall-parir taż-żgħażagħ.

Għalhekk qalilhom: "Missieri taqqlilkom il-madmad tagħkom u jien se nżid fuqu.

Missieri kien isawwatkom bil-frosti, imma jien insawwatkom bl-iskorpjuni."

U hekk is-sultan baqa' ma tax widen lill-poplu, ladarba din il-ħaġa seħħet kif kien riedha Alla, biex il-Mulej isaħħaħ kelmtu, li kien qal lil Ġerobogħam bin Nebat permezz tal-profeta Aħija s-Siluni.

Meta Iżrael kollu ra li s-sultan ma tahomx widen, il-poplu wieġeb lis-sultan u qallu:

"Ebda sehem ma għandna ma' David;

ebda wirt ma' bin Ġesse.

Għat-tined tiegħek, Iżrael!

Issa aħseb int għal darek, David!"

U Iżrael kollu telqu għat-tined tagħhom.

Iżda Reħobogħam baqa' jsaltan fuq ulied Iżrael li kienu joqogħdu fl-ibliet ta' Ġuda.

Meta mbagħad is-sultan Reħobogħam bagħat lil Ħadoram, dak li kien jieħu ħsieb ix-xogħol tal-lieva, ulied Iżrael ħaġġruh u qatluh.

Imbagħad is-sultan Reħobogħam fittex jirkeb il-karru biex jaħrab lejn Ġerusalemm.

Hekk Iżrael inqata' minn David, u baqgħu mifrudin sal-lum.


Il-profezija ta' Semajja

U Reħobogħam mar Ġerusalemm u laqqa' d-dar kollha ta' Ġuda u Benjamin, mija u tmenin elf gwerrier magħżul, biex jaħbtu għal Iżrael u jġibu lura s-saltna lil Reħobogħam.

Imma l-Mulej kellem lil Semajja, bniedem ta' Alla, u qallu: "Kellem lil Reħobogħam bin Salamun, sultan ta' Ġuda, u lil Iżrael kollu li hemm f'Ġuda u f'Benjamin u għidilhom: 'Dan jgħid il-Mulej: La titilgħux u la tissiltux ma' ħutkom.

Kulħadd imur lejn daru, għax minni ġej dan kollu.'

" U huma semgħu dan il-kliem tal-Mulej, u reġgħu lura, u ma marrux kontra Ġerobogħam.

Il-fortifikazzjonijiet ta' Ġerobogħam

U Reħobogħam għammar f'Ġerusalemm, u bena bliet iffortifikati f'Ġuda.

Bena lil Betlehem, lil Għetam, lil Tekugħa, lil Betsur, lil Xoku, lil Għadullam, lil Gatt, lil Maresa, lil Żif, lil Adorajm, lil Lakis, lil Għażeka, lil Sorgħa, lil Ajjalon, lil Ħebron, kollha bliet iffortifikati li kien hemm f'Ġuda u Benjamin.

Saħħaħ il-fortifikazzjonijiet u qiegħed fihom kmandanti u ħażniet tal-ikel, żejt u nbid.

U f'kull belt qiegħed tarki u lanez; u hekk saħħaħhom b'forzi kbar.

Lilu baqgħulu biss Ġuda u Benjamin.

Qassisin u Leviti f'Ġerusalemm

U l-qassisin u l-Leviti li kienu f'Iżrael kollu nġabru madwaru mill-inħawi kollha.

U l-Leviti ħallew il-mergħat u l-ġid tagħhom u marru Ġuda u Ġerusalemm.

Għax Ġerobogħam u wliedu ma ħallewhomx jaqdu lill-Mulej bħala qassisin, imma għamel qassisin oħra għas-santwarji, għall-allat-mogħoż u għall-allat-għoġiela li hu stess kien għamel.

U warajhom baqgħu ġejjin Ġerusalemm it-tribujiet kollha ta' Iżrael, dawk li baqgħu jfittxu minn qalbhom lill-Mulej, Alla ta' Iżrael, u joffru s-sagrifiċċji lill-Mulej, Alla ta' missirijiethom.

U saħħew is-saltna ta' Ġuda, u wettqu lil Reħobogħam bin Salamun għal tliet snin, għax għal tliet snin baqgħu miexja fit-triq ta' David u Salamun.

Il-familja ta' Reħobogħam

U Reħobogħam ħa b'martu lil Maħalat bint Ġerimot bin David u Abiħajl bint Elijab bin Ġessi u hi welditlu dawn is-subien: Ġegħus, Semarija u Żaħam.

U warajha ħa lil Magħka bint Absalom, u welditlu lil Abija, lil Għattaj, lil Żiża u lil Selomit.

U Reħobogħam kien ħabbha lil Magħka bint Absalom aktar min-nisa u l-konkubini l-oħra tiegħu kollha - għax kien ħa tmintax-il mara u sittin konkubina, u nissel tmienja u għoxrin tifel u sittin tifla.

Għalhekk Reħobogħam għamel lil Abija bin Magħka prinċep fuq ħutu, biex hekk ikun jista' jagħmlu sultan.

U kien għaqli biżżejjed biex qassam lil uliedu mal-art kollha ta' Ġuda u Benjamin fl-ibliet kollha ffortifikati; u tahom ikel bl-abbundanza u kisbilhom ħafna nisa.


L-invażjoni ta' Ġerusalemm

Ġara li malli ssaħħet is-saltna tiegħu, Reħobogħam warrab il-liġi tal-Mulej u Iżrael kollu miegħu.

Għalhekk fil-ħames sena tas-sultan Reħobogħam tala' Sisak, sultan tal-Eġittu, għal Ġerusalemm għax kienu dinbu kontra l-Mulej.

Tala' b'elf u mitejn karru u b'sittin elf rikkieb, u kotra bla qjies ta' nies, li telgħu miegħu mill-Eġittu, Lubim, Sukkijjin u Kusim.

U ħataf f'idejh l-ibliet iffortifikati ta' Ġuda u wasal sa Ġerusalemm.

U l-profeta Semajja mar għand Reħobogħam u l-prinċpijiet ta' Ġuda li kienu nġabru f'Ġerusalemm minħabba Sisak.

U l-profeta qalilhom: "Dan jgħid il-Mulej: 'Intom tlaqtuni u issa jien tlaqtkom f'idejn Sisak.'

" U l-prinċpijiet ta' Iżrael u s-sultan daħlu fihom infushom u qalu: "Ġust hu l-Mulej!"

U meta l-Mulej rahom li daħlu fihom infushom waslet il-kelma tal-Mulej lil Semajja u qallu: "Daħlu fihom infushom, ma neqridhomx; imma ftit ieħor nagħtihom il-ħelsien, u ma jissawwabx l-għadab tiegħi fuq Ġerusalemm permezz ta' Sisak; imma jsiru suġġetti għalih, ħa jkunu jafu x'jiġifieri sservu lili u sservu s-slaten tal-art."

U Sisak, sultan tal-Eġittu, tala' għal Ġerusalemm, u ħataf f'idejh it-teżori tat-tempju tal-Mulej, u t-teżori tal-palazz tas-sultan; kollox ħa.

Ħa wkoll it-tarkiet tad-deheb li kien għamel Salamun.

Flokhom is-sultan Reħobogħam għamel tarki tal-bronż, u ħalliehom fil-ħsieb tal-kmandant tal-gwardji li kienu jgħassu f'bieb il-palazz tas-sultan.

U kull meta s-sultan kien imur fit-tempju tal-Mulej, kienu jiġu l-gwardji u jeħduhom, u mbagħad kienu jerġgħu jqegħduhom fil-kamra tal-gwardji.

U talli Reħobogħam daħal fih innifsu dar minn fuqu l-għadab tal-Mulej, u ma qerdux għalkollox; u f'Ġuda wkoll kien hemm ir-risq tajjeb.

Is-saltna ta' Reħobogħam

U ssaħħaħ is-sultan Reħobogħam f'Ġerusalemm u baqa' jsaltan.

Kellu wieħed u erbgħin sena meta beda jsaltan, u saltan sbatax-il sena f'Ġerusalemm, il-belt li l-Mulej għażel minn fost it-tribujiet kollha ta' Iżrael, biex fiha jqiegħed ismu.

Ommu kien jisimha Nagħma l-Għammonija.

Hu għamel il-ħażin, għax ma dawwarx qalbu biex ifittex il-Mulej.

U l-ġrajja ta' Reħobogħam mill-bidu sal-aħħar huma miktuba fil-Ġrajja ta' Semajja l-Profeta, u Għiddu l-Veġġent, fi ktieb in-nisel.

U kien hemm dejjem il-gwerra bejn Reħobogħam u Ġerobogħam.

U Reħobogħam strieħ ma' missirijietu, u difnuh fil-belt ta' David; u Abija, ibnu, beda jsaltan minfloku.


Abija sultan ta' Ġuda

U fis-sena tmintax tas-sultan Ġerobogħam beda jsaltan Abija fuq Ġuda.

Tliet snin dam isaltan f'Ġerusalemm, u ommu kien jisimha Mikija bint Urjel minn Gibgħa; u kien hemm il-gwerra bejn Abija u bejn Ġerobogħam.

Abija daħal għall-gwerra b'eżerċtu ta' nies qalbiena għall-ġlied, erba' mitt elf raġel magħżul, u Ġerobogħam qassam kontrih għat-taqbida tmien mitt elf raġel magħżul, gwerriera qalbiena.

U qam Abija fuq il-muntanja ta' Żemarajm li hemm fil-muntanji ta' Efrajm u qal: "Ismagħni Ġerobogħam u Iżrael kollu .

Ma tafuhiex jaqaw, li l-Mulej, Alla ta' Iżrael, ta lil David is-saltna fuq Iżrael għal dejjem, lilu u lil uliedu, b'patt li ma jitħassarx?

U qam Ġerobogħam bin Nebat, qaddej ta' Salamun bin David, u rvilla kontra sidu.

U nġabru madwaru nies ta' xejn, nies ta' qattagħni u għelbu lil Reħobogħam bin Salamun.

Reħobogħam kien għadu żagħżugħ, bla ħila u ma felaħx jeqfilhom.

U issa intom tgħidu li tifilħu għas-saltna tal-Mulej li qiegħda f'idejn ulied David, għax intom kotra kbira u magħkom hemm l-għoġiela tad-deheb li għamlilkom b'allat Ġerobogħam.

Ma keċċejtux intom il-qassisin tal-Mulej, ulied Aron, u l-Leviti, u għamiltu għalikom qassisin bħall-popli ta' artijiet oħra?

Kull min jiġi b'għoġol ta' seba' mtaten biex ikun ikkonsagrat, isir qassis ta' min mhux Alla.

Imma aħna, il-Mulej hu Alla tagħna, u aħna ma tlaqniehx.

U l-qassisin li jservu lill-Mulej huma wlied Aron u l-Leviti fis-servizz tagħhom.

Huma joffru lill-Mulej kull filgħodu u kull filgħaxija sagrifiċċji tal-ħruq u inċens tal-ħwawar ifuħu u jqiegħdu l-ħobż tal-preżenza fuq il-mejda safja u jixegħlu l-imnara tad-deheb u l-imsiebaħ tagħha, kull filgħaxija, għax aħna nħarsu l-ordnijiet tal-Mulej, Alla tagħna, imma intom tlaqtuh.

Araw, magħna, fuq quddiem, hemm Alla u l-qassisin tiegħu bit-trombi biex jagħtu s-sinjal tal-battalja kontrikom.

Ulied Iżrael, titqabdux kontra l-Mulej, Alla ta' missirijietkom, għax ma jirnexxilkomx."

U Ġerobogħam kien bagħat nies bil-moħbi biex jieħdu l-għadu minn wara; u ġara li quddiem Ġuda kien hemm l-eżerċtu u minn warajhom in-nies moħbija.

Malli Ġuda raw li kellhom jiġġieldu minn quddiem u minn wara, huma sejħu lill-Mulej u l-qassisin daqqew it-trombi.

In-nies ta' Ġuda għajtu l-għajta tal-gwerra, u malli dan Alla darab lil Ġerobogħam u lil Iżrael kollu quddiem Abija u Ġuda.

U ħarbu wlied Iżrael minn quddiem Ġuda u Alla rħiehom f'idejhom.

U Abija u n-nies tiegħu tawhom xebgħa kbira u baqgħu mejta minn Iżrael ħames mitt elf raġel mill-aħjar.

Hekk dakinhar ulied Iżrael kienu umiljati u wlied Ġuda msaħħa għax huma strieħu fuq il-Mulej, Alla ta' missirijiethom.

U Abija għamel għal wara Ġerobogħam, u ħadlu l-ibliet ta' Betel u l-irħula tagħha, Ġesana bl-irħula tagħha, Efron bl-irħula tagħha.

U Ġerobogħam qatt ma sata' jieħu ruħ fi żmien Abija.

Imbagħad laqtu l-Mulej u miet.

Imma Abija ssaħħaħ, u żżewweġ erbatax-il mara, u nissel tnejn u għoxrin tifel u sittax-il tifla.

Il-bqija tal-ġrajja, l-imġiba tiegħu u l-għemejjel tiegħu huma kollha miktuba fl-Istorja ta' Għiddu l-profeta.

U Abija strieħ ma' missirijietu u difnuh fil-belt ta' David.

Daħal isaltan floku Asa, ibnu; u fi żmienu l-pajjiż kien fil-kwiet għal għaxar snin.


Is-saltna ta' Asa

Asa għamel it-tajjeb u s-sewwa f'għajnejn il-Mulej Alla tiegħu.

Neħħa l-artali barranin, u s-santwarji, u kisser il-plieri, u farrak ix-xbihat tal-Asera.

U ordna lil Ġuda biex ifittxu lill-Mulej, Alla ta' missirijiethom, u li jħarsu l-liġi u l-kmandamenti.

Neħħa mill-ibliet kollha ta' Ġuda s-santwarji, u l-artali tal-inċens, u s-saltna tiegħu kellha l-kwiet.

U bena wkoll bliet iffortifikati f'Ġuda għax il-pajjiż kien kwiet u ma kellux gwerer f'dawk is-snin; għax il-Mulej kien tah il-mistrieħ.

U qal lil Ġuda: "Ħa nibnu dawn l-ibliet, u ndawruhom bis-swar, u t-torrijiet, bibien u żbarri, waqt li l-art għadha f'idejna.

Aħna fittixna lill-Mulej, Alla tagħna, fittixnieh u hu tana l-mistrieħ madwarna."

U bnewhom u kellhom ir-risq.

Asa kellu eżerċtu ta' tliet mitt elf ruħ minn Ġuda, armati bit-tarkiet il-kbar u l-lanez, u mitejn u tmenin elf ruħ minn Benjamin armati b'tarkiet żgħar, u mħarrġa fil-ġbid tal-qaws, kollha rġiel qalbiena.

U ħareġ għalihom Żeraħ il-Kusi , b'eżerċtu ta' miljun ruħ u tliet mitt karru; u waslu sa Maresa.

U Asa ħareġ għalih, u tqassmu għall-battalja fil-wied ta' Sefata ħdejn Maresa.

U sejjaħ Asa lill-Mulej, Alla tiegħu, u qal: "Mulej, mhu xejn għalik tgħin wieħed qawwi u tgħin wieħed bla saħħa.

Għinna, Mulej, Alla tagħna, fuqek nistrieħu; f'ismek ġejna kontra din il-kotra.

Mulej inti Alla tagħna; ma jkunx hemm bniedem aqwa minnek!"

U l-Mulej għeleb lill-Kusin quddiem Asa u Ġuda; u l-Kusin ħarbu.

U għamel għal warajhom Asa u n-nies li kellu miegħu sa Gerar; u mill-Kusin tant waqgħu mejta li ma baqgħalhom ħadd ħaj, għax tkissru quddiem il-Mulej u quddiem l-eżerċtu tiegħu.

U ħadu priża kbira ħafna.

U ħarbtu l-ibliet kollha ta' madwar Gerar, għax waqa' fuqhom il-biża' tal-Mulej, u ħatfu kulma kien hemm fl-ibliet, għax fihom kien hemm priża kbira.

Ħabtu wkoll għall-għerejjex tal-imrieħel, u ħadu ħafna nagħaġ u iġmla.

U reġgħu lura lejn Ġerusalemm.


Il-parir ta' Għażarija

U Għażarija bin Għoded niżel fuqu l-ispirtu tal-Mulej.

U mar quddiem Asa u qallu: "Isimgħuni, Asa u intom ukoll, Ġuda u Benjamin: Il-Mulej ikun magħkom, meta intom tkunu miegħu; u meta intom tfittxuh, intom issibuh; u meta intom titilquh, hu jitlaqkom.

Għal żmien twil Iżrael kien bla Alla veru, bla qassis għalliem, u bla liġi.

Imma fid-dwejjaq tiegħu raġa' lura għal għand il-Mulej, Alla ta' Iżrael, fittxewh u sabuh.

Dak iż-żmien ma kienx hemm sliem għal min joħroġ u għal min jidħol, għaliex taħwid kbir kien hemm għal kull min kien jgħammar f'dawk l-artijiet.

U kienu mfarrka bċejjeċ, ġens kontra ġens u belt kontra belt, għax Alla ħabbathom b'kull xorta ta' inkwiet.

Imma intom agħmlu l-qalb!

Tħallux li jintelqu idejkom, għax ikun hemm il-ħlas għal għemilkom."

Malli Asa sama' dan il-kliem u l-profezija ta' Għażarija bin Għoded, il-profeta, għamel il-qalb u neħħa l-idoli moqżieża mill-art kollha ta' Ġuda u Benjamin, u mill-ibliet li kien ħa f'idejh fuq il-muntanji ta' Efrajm, u ġedded l-artal tal-Mulej, li kien hemm quddiem il-portiku tal-Mulej.

U ġama' lil Ġuda kollu u 'l Benjamin u l-barranin li kienu magħhom minn Efrajm u Manassi u Simgħon.

Għax waqgħu f'idejh ħafna minn Iżrael, malli raw li l-Mulej, Alla tiegħu, kien miegħu.

U nġemgħu f'Ġerusalemm fit-tielet xahar tas-sena ħmistax tas-saltna ta' Asa.

U dakinhar offrew sagrifiċċji lill-Mulej mill-priża li kienu ġiebu: seba' mitt baqra u sebat elef nagħġa.

U daħlu f'patt u wiegħdu li jfittxu l-Mulej, Alla ta' missirijiethom, b'qalbhom kollha u b'ruħhom kollha.

U kull min ma fittixx lil Alla ta' Iżrael tawh il-mewt, miż-żgħir sal-kbir, raġel jew mara.

U ħalfu lill-Mulej b'leħen għoli u b'għajta kbira bid-daqq tat-trombi u tal-kornu.

U ferħu Ġuda bil-ħalfa, għax b'qalbhom kollha kienu ħalfu, u b'rieda sħiħa kienu fittxewh u sabuh; u l-Mulej tahom il-mistrieħ madwarhom kollu.

U saħansitra Magħka, omm is-sultan, Asa neħħieha minn reġina-omm għax kienet għamlet idolu moqżież lill Asera; u Asa kisser dan l-idolu tagħha, u għamlu trab, u ħarqu fil-wied ta' Kedron.

Imma s-santwarji ma tneħħewx minn Iżrael.

Biss qalb Asa kienet sħiħa mal-Mulej għal għomru kollu.

U daħħal fit-templu ta' Alla l-offerti mqaddsa ta' missieru: fidda, deheb u ħwejjeġ oħra.

U ma kien hemm qatt gwerra sal-ħamsa u tletin sena tas-saltna ta' Asa.


Asa u Benħadad

Fis-sena sitta u tletin tas-saltna ta' Asa, Bagħsa, sultan ta' Iżrael, tala' kontra Ġuda, u bena Rama biex ma jħalli lil ħadd joħroġ jew jidħol għand Asa, sultan ta' Ġuda.

U Asa ħareġ il-fided u d-deheb mill-imħażen ta' dar il-Mulej, u mill-palazz tas-sultan, u bagħathom lil Benħadad, is-sultan ta' Aram, li kien jgħammar f'Damasku u qallu: "Ħa jkun hemm patt bejni u bejnek, bħalma kien hemm bejn missieri u bejn missierek.

Hawn qiegħed nibgħatlek ir-rigali tal-fidda u d-deheb.

Ħoll il-patt li għandek ma' Bagħsa, sultan ta' Iżrael, ħalli jwarrab minni."

U Benħadad sama' mis-sultan Asa, u bagħat il-kmandanti tal-eżerċtu li kellu biex jaħbtu għall-ibliet ta' Iżrael, u ħarbtu l-ibliet ta' Għijjon, Dan, Abel-majm, u l-imħażen tal-ibliet ta' Naftali.

U malli Bagħsa sama' b'dan kollu waqqaf il-bini ta' Rama u waqqaf ix-xogħol tiegħu kollu.

U Asa s-sultan ħa 'l Ġuda kollu u ġarrew il-ġebel kollu u l-injam kollu ta' Rama, li bihom kien bnieha Bagħsa u bena bihom Geba u Misfa.

Il-veġġent Ħanani

F'dak iż-żmien ġie l-veġġent Ħanani għand Asa, sultan ta' Ġuda, u qallu: "Talli int striħajt fuq is-sultan ta' Aram u ma striħajtx fuq il-Mulej, Alla tiegħek, l-eżerċtu tas-sultan ta' Aram ħarab minn taħt idejk.

Jaqaw ma kinux il-Kusin u l-Libin eżerċtu kbir b'ħafna karrijiet u rikkieba?

Imma għax int striħajt fuq il-Mulej, hu rħiehom f'idejk.

Għax għajnejh jiġru fuq l-art kollha, isaħħaħ lil dawk li qalbhom marbuta fis-sħiħ miegħu.

Tbellaht f'dan, għax minn issa 'l quddiem ma jkollokx ħlief gwerer.

U Asa għadab għall-veġġent, u xeħtu l-ħabs, għax kellu dagħdigħa fuqu minħabba dan.

U dik il-ħabta Asa beda jgħakkes lil xi wħud mill-poplu.

U l-ġrajja ta' Asa mill-bidu sal-aħħar huma miktuba fi Ktieb is-Slaten ta' Ġuda u Iżrael.

Fid-disgħa u tletin sena tas-saltna tiegħu, Asa marad b'riġlejh u l-marda għafsitu sewwa, u lanqas fil-mard ma fittex lill-Mulej, imma lit-tobba.

U strieħ Asa ma' missirijietu, u miet fis-sena wieħed u erbgħin tas-saltna tiegħu.

U difnuh fil-qabar li kien ħaffer fil-belt ta' David, u qegħduh fuq sodda mimlija fwejjaħ u ħafna ħwawar maħduma bis-sengħa tal-fewwieħ, u qabbdulu ħuġġieġa kbira.


Ġosafat sultan ta' Ġuda

U daħal isaltan floku Ġosafat, ibnu; u rama ruħu kontra Iżrael.

U qiegħed gwarniġjun fl-ibliet iffortifikati ta' Ġuda, u għases fl-art ta' Ġuda u fl-ibliet ta' Efrajm li kien ħa f'idejh Asa, missieru.

U l-Mulej kien ma' Ġosafat għax kien miexi skont l-ewwel triqat ta' missieru, u ma fittixx lill-Bagħlim.

Fittex tassew lil Alla ta' missirijietu, u mexa skont il-kmandamenti tiegħu, u mhux skont għemil Iżrael.

U l-Mulej wettaqlu s-saltna f'idejh, u Ġuda kollu kienu jġibu t-tribut lil Ġosafat, u hu kien igawdi ġid u ġieħ bix-xaba'.

U qalbu kienet imkabbra bit-triqat tal-Mulej; u barra dan neħħa wkoll is-santwarji u l-artali tal-Asera minn Ġuda.

Fit-tielet sena tas-saltna tiegħu bagħat lill-prinċpijiet tiegħu Benħajil, Għobadija, Żakkarija, Natanjel u Mika, biex jgħallmu fl-ibliet ta' Ġuda.

U magħhom il-Leviti Semajja, Netanija, Żebadija, Għaxajel, Semiramot, Ġonatan, Adonija, Tobija, Tobadonija, u magħhom il-qassisin Elisama u Ġeħoram.

U marru jgħallmu f'Ġuda bil-Ktieb tal-Liġi tal-Mulej f'idejhom, u daru l-ibliet kollha ta' Ġuda jgħallmu lill-poplu.

Il-qawwa ta' Ġosafat

Ġara li l-biża' tal-Mulej ħakem is-saltniet kollha tal-artijiet kollha ta' madwar Ġuda, u ħadd ma kien miġġieled ma' Ġosafat.

U saħansitra minn fost il-Filistin kienu jġibu lil Ġosafat rigali u fidda bħala tribut; u l-Għarab ukoll kienu jġibulu mrieħel sħaħ; sebat elef u seba' mitt muntun, u sebat elef u seba' mitt bodbod.

Hekk Ġosafat baqa' dejjem jikber u jogħla.

U bena f'Ġuda fortizzi u bliet għall-imħażen.

U kellu ħażniet kbar fl-ibliet ta' Ġuda, u gwerriera qalbiena f'Ġerusalemm.

U dan hu l-għadd tagħhom skont djar missirijiethom.

Mit-tribù ta' Ġuda l-kmandanti tal-eluf kienu: il-kmandant Għadna bi tliet mitt elf gwerrier qalbieni miegħu; u warajh il-kmandant Ġeħoħanan b'mitejn u tmenin elf ruħ miegħu; warajh Amasija bin Żikri li ta ruħu lill-Mulej minn rajh b'mitejn elf gwerrier qalbieni miegħu.

Mit-tribù ta' Benjamin: Eljada, gwerrier qalbieni, b'mitejn elf ruħ armati bil-qaws u t-tarka.

Warajh Ġeħożabad b'mija u tmenin elf armati għall-gwerra.

Dawn kienu fis-servizz tas-sultan barra dawk li kienu mqassma mis-sultan fl-ibliet iffortifikati mal-art kollha ta' Ġuda.


Ftehim bejn Ġosafat u Aħab

Ġosafat kellu ġid bla qjies, u tħallat bi żwieġ ma' Aħab.

Wara li għaddew xi snin niżel għand Aħab f'Samarija.

Aħab offra b'sagrifiċċju kotra ta' baqar u nagħaġ, għalih u għan-nies li kellu miegħu, u ħajru jitla' miegħu kontra Ramot-gilgħad.

U Aħab, is-sultan ta' Iżrael, qal lil Ġosafat sultan ta' Ġuda: "Tiġi miegħi Ramot-gilgħad?"

U dak wieġbu: "Lili qisni int; lill-poplu tiegħi qisu l-poplu tiegħek; u aħna miegħek għall-gwerra."

U Ġosafat qal lis-sultan ta' Iżrael: "Stħarreġ issa l-kelma tal-Mulej!"

U s-sultan ta' Iżrael ġabar il-profeti, erba' mitt wieħed, u staqsiehom: "Immorru għal Ramot-gilgħad, jew nibqa' hawn?"

U huma weġbuh: "Itla', u jerħilha Alla f'idejn is-sultan."

U Ġosafat qal: "Ma għadx baqa' xi profeta tal-Mulej biex nistaqsu lilu?"

U s-sultan ta' Iżrael wieġeb lil Ġosafat: "Għad fadal ieħor biex nistaqsu lill-Mulej permezz tiegħu.

Imma jiena nobogħdu għax qatt ma jħabbarli r-riżq imma dejjem id-deni - Mikaja bin Imla."

U Ġosafat wieġeb: "Ma għandux jgħid hekk is-sultan."

U s-sultan ta' Iżrael sejjaħ wieħed mill-uffiċjali u qallu: "Ġib malajr lil Mikaja bin Imla."

U s-sultan ta' Iżrael u Ġosafat, is-sultan ta' Ġuda, kienu qegħdin kull wieħed fuq it-tron tiegħu, libsin gala, fil-misraħ ħdejn id-daħla tal-bieb ta' Samarija, u l-profeti kollha jħabbru quddiemhom.

U Sedekija bin Kengħana għamel qrun tal-ħadid u qal: "Dan jgħid il-Mulej: B'dawn tidrob lil Aram sa ma ġġibhom fix-xejn."

U l-profeti lkoll ħabbru l-istess u bdew jgħidu: "Itla' għal Ramot-gilgħad u r-riżq miegħek, għax il-Mulej jerħiha f'idejn is-sultan."

Il-profezija ta' Mikaja

U l-messaġġier li kien mar isejjaħ lil Mikaja, kellmu u qallu: "Ara, il-profeti lkoll kelma waħda jħabbru l-ġid lis-sultan.

Tkun mela l-kelma tiegħek bħall-kelma ta' kull wieħed minnhom, u ħabbar il-ġid."

U Mikaja wieġbu: "Daqs kemm hu ħaj il-Mulej, dak li jgħidli Alla tiegħi, ngħidhulu!"

U wasal għand is-sultan u s-sultan qallu: "Mikaja, immorru naħbtu għal Ramot-gilgħad jew nibqa' hawn?"

U dan wieġeb: "Itilgħu u r-riżq magħkom; għax jintreħew f'idejkom."

U s-sultan qallu: "Kemm-il darba għandi nġagħlek taħlef jien, biex ma tgħidx ħlief is-sewwa f'isem il-Mulej."

U l-profeta wieġbu:

"Rajt lil Iżrael kollu mxerred fuq il-muntanji bħan-nagħaġ bla ragħaj.

U l-Mulej qal: 'Ma għandhomx sidien dawn.

Ħa jerġgħu bis-sliem kulħadd għal daru.'"

U s-sultan ta' Iżrael qal lil Ġosafat: "Ma għedtlikx jien li mhux se jħabbarli r-riżq, imma d-deni?"

Imma l-profeta qal: "Isimgħu l-kelma tal-Mulej: Jien rajt lill-Mulej bilqiegħda fuq it-tron tiegħu, u l-eżerċti kollha tas-sema qegħdin fuq il-lemin u fuq ix-xellug tiegħu.

U qal il-Mulej: 'Min se jqarraq b'Aħab, sultan ta' Iżrael, biex jitla' u jibqa' mejjet f'Ramot-gilgħad?'

U min wieġeb mod u min wieġeb ieħor.

U mbagħad ħareġ spirtu u ppreżenta ruħu quddiem il-Mulej u qallu: 'Jiena nqarraq bih.'

U l-Mulej staqsieh: 'Biex?'

U dak wieġeb: 'Jien noħroġ u nkun l-ispirtu tal-gideb fuq fomm il-profeti tiegħu kollha.'

U wieġbu: 'Int tqarraq bih u tirbaħ żgur.

Mur u agħmel hekk.'

U issa, ara, il-Mulej qiegħed l-ispirtu tal-gideb fuq fomm dawn il-profeti tiegħek u l-Mulej qatagħha li jibgħatlek id-deni."

U resaq Sedekija bin Kengħana u ta daqqa ta' ħarta lil Mikaja u qallu: "Kif inhi din li l-ispirtu tal-Mulej għadda mingħandi biex ikellem lilek?"

U Mikaja wieġbu: "Għad tarah int stess dakinhar li tibda tiġri minn kamra għal oħra tfittex tistaħba."

U s-sultan ta' Iżrael ordna: "Aqbdu lil Mikaja u ħuduh għand Amon, il-prinċep tal-belt, u għand Ġowas bin is-sultan.

U għidilhom: 'Dan jordna s-sultan: ixħtu lil dan fil-ħabs u titimgħuh bi ftit ħobż u ilma sakemm nerġa' lura bis-sliem.'

" U Mikaja qallu: "Jekk int terġa' lura bis-sliema, ma jkunx tkellem il-Mulej bija."

U ssokta: "Isimgħu, ġnus, ilkoll kemm intom."

It-telfa u l-mewt ta' Aħab

U s-sultan ta' Iżrael u Ġosafat, sultan ta' Ġuda, telgħu għal Ramot-gilgħad.

U s-sultan ta' Iżrael qal lil Ġosafat: "Se nbiddel ħwejġi qabel ma niġi għall-battalja, iżda inti tibqa' bi ħwejġek."

U s-sultan ta' Iżrael biddel ħwejġu, u marru għall-battalja.

U s-sultan ta' Aram ordna lill-fizzjali tal-karrijiet tiegħu u qalilhom: "Titqabdux maż-żgħir u l-kbir, imma fittxu lis-sultan ta' Iżrael biss."

U ġara li malli l-fizzjali lemħu lil Ġosafat qalu: "Dak hu s-sultan ta' Iżrael."

U daru biex jaħbtu għalih: imma Ġosafat beda jgħajjat, u l-Mulej għenu, u Alla begħedhom minnu.

Xħin il-fizzjali tal-karrijiet raw li ma kienx is-sultan ta' Iżrael, reġgħu lura minnu.

U wieħed ġibed il-qaws bl-addoċċ, u laqat is-sultan ta' Iżrael bejn il-malji u l-kurazza.

U mbagħad is-sultan qal lis-sewwieq tal-karru: "Dawwar idek, u oħroġni barra mill-kamp, għax qiegħed inħossni ħażin."

U dakinhar il-battalja ħraxet, u s-sultan ta' Iżrael kien wieqaf fuq il-karru biswit Aram il-jum kollu, u miet hi u nieżla x-xemx.


Ir-riforma ta' Ġosafat

Ġosafat, sultan ta' Ġuda, raġa' lura bis-sliem lejn daru f'Ġerusalemm.

U ħareġ jilqgħu Ġeħu bin Ħanani l-veġġent, u qal lis-sultan Ġosafat: "Kellek int tgħin lill-ħażin u tħobb lil min jobgħod il-Mulej?

Minħabba f'hekk waqa' fuqek l-għadab minn quddiem il-Mulej.

Imma fik instabu wkoll ħwejjeġ tajba, għaliex int neħħejt ix-xbihat tal-Asera mill-pajjiż, u dawwart 'il qalbek biex tfittex 'l Alla."

U għammar Ġosafat f'Ġerusalemm, u raġa' beda dieħel u ħiereġ fost il-poplu minn Birsaba sal-muntanji ta' Efrajm u reġġagħhom lura għal għand il-Mulej, Alla ta' missirijiethom.

U qiegħed imħallfin fil-pajjiż fl-ibliet kollha ffortifikati ta' Ġuda, belt belt.

U Ġosafat qal lill-imħallfin: "Araw xi tkunu tagħmlu, għax m'intomx tiġġudikaw f'isem il-bnedmin, imma f'isem il-Mulej, u hu jkun magħkom meta tiġġudikaw.

Ħa jkun il-biża' tal-Mulej fuqkom.

Qisu x'tagħmlu, għax fil-Mulej, Alla tagħna, ma hemmx qerq; la jħares lejn l-uċuħ u lanqas jilqa' r-rigali."

F'Ġerusalemm ukoll Ġosafat qiegħed xi wħud mil-Leviti u l-qassisin u l-kapijiet tal-familji ta' Iżrael għall-ġudizzju tal-Mulej, u għat-tilwim bejn in-nies li jgħammru f'Ġerusalemm.

U hu ordnalhom u qalilhom: "Hekk għandkom tagħmlu bil-biża' tal-Mulej, u bil-fedeltà u b'qalb sħiħa.

F'kull tilwima li tiġi quddiemkom minn fost ħutkom li jgħammru fi bliethom, fuq tixrid ta' demm, liġi, kmandamenti, preċetti jew digrieti, wissuhom biex ma jkunux ħatja quddiem il-Mulej, u ma jaqax l-għadab fuqkom u fuq ħutkom.

Agħmlu dan u ma tidinbux.

U, araw, hemm Amarija, il-qassis il-kbir, fuqkom f'dak kollu li għandu x'jaqsam mal-Mulej, u Żebadija bin Ismagħel, prinċep tad-dar ta' Ġuda, għal kulma għandu x'jaqsam mas-sultan; il-Leviti jkunu għas-servizz tagħkom.

Agħmlu l-qalb u aħdmu.

Ikun il-Mulej mat-tajjeb."